Here is a page extracted from Wikipedia that may contain CSS, HTML, and a lot of unformatted text.

Title: Santa Engracia (Taust)
Content: Santa Engracia ye un lugar aragonés en o municipio de Taust, comarca de Cinco Villas y provincia de Zaragoza.

Historia 
O Instituto Nacional de Colonización estió un organismo de l'Administración d'o Estau mientres a dictadura franquista, que subsistió como tal dica 1971 en que se fusionó con o Servicio de Concentración Parcelaria pa formar o IRYDA. L'obchectivo d'o Instituto de Colonización yera o de mover población enta tierras poco expleitadas (en muitos casos, por a mala calidat d'as mesmas) pa redistribuir a población rural. Son muitos os lugars creyaus mientres a epoca franquista por iste Instituto.

Santa Engracia estió o zaguer lugar de colonización construyiu en Aragón. Entre 1971 y 1975 i arriboron 82 familias, procedents de Navarra y d'as provincias aragonesas de Uesca y Zaragoza, de poblacions como Boquinyeni, Bunyuel, Cabanyas, Camino Real, Castellón de Val de Chasa, Casetas, Cascajos, Cogullada, Lacorvilla, Exeya d'os Caballers, Erla, Fuents d'Ebro, Fustinyana, Gallur, Garrapiniellos, Chuslivol, Montanyana, Novillas, Ontinar de Salz, Pedrola, Santa Isabel, Sobradiel u Taust. En 1972 s'arribó a la zifra de 350 habitants.

En plegar ta o lugar, os habitants se troboron con importants dificultatz. A construcción de Santa Engracia heba rematau en 1961, pero no s'heban adchudicau as viviendas y tierras ("lotes") dica que o sistema de riego no yera operativo. Una decada d'albandono d'as viviendas feba que o lugar estase practicament en ruinas.

A Chunta de Colonos que creyoron aquells vecins tenió como primer president a Justo Francés Pardo. En 1972 s'engueró a ilesia, en a parti más alta d'o lugar. En ixe mesmo anyo se funda a Sociedat Cooperativa de Santa Engracia que tractaba de facilitar a crompa de material agrícola y a venda en común de productos d'o campo. En 1974 se construyoron a piscina y o merendero que se troba en o mesmo recinto, chunto a o campo de fútbol.

En 1977, a Chunta de Colonos dio paso a una Asociación de Vecins que no podió privar que Santa Engracia se convirtiera en un barrio de Taust, encara que bi habió intentos d'establir concello propio (de feito, teneba locals pa ixa administración local). En 1982, anyo en que os primers vecins aconsiguioron fer-se con a propiedat privada d'os lotes, se construyieron 38 nuevos chalés en a zona más amanada a las piscinas. En primerías d'o sieglo XXI continó enamplando o lugar por ixe mesmo puesto.

Fiestas 
As primeras fiestas locals se facioron o 30 de setiembre de 1972.

Referencias

Bibliografía 
  La Comarca pueblo a pueblo. Comarca de las Cinco Villas (Colección Territorio, nº 25). José Luis Asín García, Ona González. N. Asín García (Coord.). Diputación General de Aragón, Dpto. de Presidencia y Relaciones Institucionales. Pach. 345-372 ISBN=978-84-8380-037-9. Zaragoza, 2007
  Los pueblos de colonización en las Cinco Villas: Una propuesta a las expectativas para su desarrollo. Carmen Fantacchiotti Gutiérrez. Revista Aragonesa de Administración Pública, 2008. Num. 32, pach. 321-368, ISSN 1133-4797
  El Instituto Nacional de Colonización y su actuación en Cinco Villas. Comarca de las Cinco Villas (Colección Territorio, nº 25). José Guarc Pérez. N. Asín García (Coord.). Diputación General de Aragón, Dpto. de Presidencia y Relaciones Institucionales. Pach. 142-152, ISBN=978-84-8380-037-9
  "Los pueblos de colonización: Sancho Abarca y Santa Engracia. Tauste y su historia: Actas de las IX Jornadas sobre la Historia de Tauste: 11 al 15 de febrero de 2008". Juan Guarc Pérez. Asociación Cultural "El Patiaz". Tauste (Zaragoza), 2010. Pach. 43-56. ISBN=978-84-613-9805-8
  Sancho Abarca y Santa Engracia. Juan Guarc Pérez. 13 de noviembre de 2011.

Lugars de Taust
Lugars d'a provincia de Zaragoza
Lugars de colonización en Aragón